བརྒྱ་བའི་མགོན་པོ་སྟོན་པ་གཤེན་རབ་མཆོག་དང་། བཅོམ་ལྡན་འདས་མཉམ་མེད་ཤཱཀྱ་ཐུབ་པའི་དབང་པོ་རྣམ་གཉིས་ཀྱི་བསྟན་པ་གཉིས་ལ། མཐུན་པ་དང་མི་མཐུན་པའི་རྣམ་བཞག་དྲང་པོར་སྨྲ་བ་བདེན་གཏམ་གཟུར་ནས་མཁས་པའི་ཞལ་ལུང་ལ་གཉིས། སྟོན་པ་གཉིས་ཀྱི་བསྟན་པའི་སྤྱི་དོན་མདོ་ཙམ་དང་རྗེས་འཇུག་སོ་སོ་བ་རྣམས་ཀྱིས་བསྟན་པ་འཛིན་སྐྱོང་བྱེད་པའི་ཕྱག་སྲོལ་གྱི་ཁྱད་པར་ཅུང་ཙམ་བཤད་པ་གཉིས་ལས། དང་པོ་ནི། བརྒྱ་བའི་སྟོན་པ་གཤེན་རབ་མཆོག་མི་རྣམས་ཀྱི་ཚེ་ལོ་བརྒྱ་དང་བཅུ་དགུའི་དུས་སུ་སྐུ་འཁྲུངས་ནས་ཚེ་ལོ་བརྒྱད་ཅུ་ཁ་རལ་གྱི་བར་བཞུགས་པས། སྐུ་ཚེ་དཀྱིལ་ནི་ཚེ་ལོ་བརྒྱ་བའི་དུས་ཡིན་པ་དཔྲ་སྟོན་པཎྚི་ཏའི་དེ་ཉིད་རྣམ་ངེས་སོགས་སུ་གསལ་བར་གསུངས། འདི་སྔོན་བྱོན་མཁས་པ་རྣམས་རྩོད་མེད་དུ་བཞེད། དེ་ལྟར་སྐུ་ཚེ་ཧྲིལ་བོའི་མཛད་ཆེན་བཅུ་གཉིས་ཀྱི་ནང་དུ་བཀའ་འཁོར་རིམ་པ་གསུམ་བསྐོར་བ་ཡིན། བཀའ་འཁོར་དང་པོའི་ནང་ཐོག་མར་བཟོ་རིག་པ་དང་གསོ་བ་རིག་པ་སོགས་རིག་གནས་ལྔ་དང་དེ་ནས་ཐེག་པ་རིམ་པ་དགུ་གཏན་ལ་ཕབས། དེ་ལ་བརྗོད་བྱ་མདོ་སྔགས་སེམས་གསུམ་ཡོད། བཀའ་འཁོར་བར་བ་སྒོ་བཞི་མཛོད་ལྔ་ལ་ཡང་མདོ་སྔགས་སེམས་གསུམ་དང༌། འཁོར་ལོ་གསུམ་པ་ཕྱི་ནང་གསང་གསུམ་ནི་མདོ་སྔགས་སེམས་གསུམ་ཡིན་པས། བཅོམ་ལྡན་འདས་ཀྱི་ཆོས་འཁོར་གསུམ་དང་མི་འདྲ་བའི་ཁྱད་བྱུང༌། འོ་ན་སྟོན་པ་གཤེན་རབ་ཀྱིས་བཀའ་འཁོར་གསུམ་གྱི་ནང་དུ་སྔགས་སེམས་གསུམ་གསུངས་ན། འཁོར་ལོ་གསུམ་པོ་ཁྱད་མེད་དུ་ཐལ། གསུམ་ཁ་ལ་མདོ་སྔགས་སེམས་གསུམ་ཡོད་པའི་ཕྱིར་ཟེར་ན་ཁྱད་མེད་པ་ཡང་མ་ཡིན་ཏེ། བཀའ་འཁོར་དང་པོའི་དུས་ཐོག་མར་ཐུན་མོང་གི་གི་རིག་གནས་གཏན་ལ་ཕབས། རྒྱུའི་བོན་བཞི་གསུངས། དེ་ཡང་འབྲས་བུའི་གདུལ་བྱ་མེད་ན་དང་པོ་ནས་ཐར་བ་དང་ཐམས་ཅད་མཁྱེན་པའི་ལམ་བསྟན་ན་དོན་དུ་འགྱུར་དཀའ་བས། འཇིག་རྟེན་གྱི་བདེ་སྡུག་ལེགས་ཉེས་བླང་དོར་གྱི་གནས་རགས་པར་བསྟན་ནས་མཐོང་ཆོས་མངོན་སུམ་པས་ཡིད་ཆེས་སྐྱེ་ཕྱིར། ཕྱྭ་སྣང་འཕྲུལ་སྲིད་བཞིའི་ཐེག་པ་གསུངས་ནས་ཚེ་འདིའི་བདེ་བ་ཙམ་གྱི་དོན་དུ་ཡང་དགེ་སྡིག་བླང་དོར་ལོག་པར་སྒྲུབ་མི་རུང་བ་ཤེས་པར་བྱས་ནས་གདུལ་བྱ་བཀྲི་དྲང་གི་ལམ་ལ་བཅུག དེ་ཡང་བཟོ་རིག་ཐོག་མར་བསྟན་ནས་ཡིག་རིགས་ལྷ་རིས་མཆོད་རྫས་རྒྱན་གོས་ལྷ་མིའི་ཁང་བཟང་སོགས་བསྐྲུན་པ་དང༌། གསོ་རིག་སྨན་ཤེས་ཀྱིས་ནད་རིགས་བཅོས་ཤིང་ཚེ་ཀེགས་སེལ་བ་དང༌། སྒྲ་དང་ཚད་མ་རིག་པས་རྗོད་བྱེད་ཀྱི་བརྡ་དག་ཅིང་བརྗོད་བྱའི་དོན་ཡུལ་དང་ཡུལ་ཅན་གྱི་རྣམ་བཞག་ཤེས་ཐུབ་པ་དང༌། མོ་རྩིས་ས་དཔྱད་སོགས་ཀྱི་རིག་པས་གནས་སྐབས་ཀྱི་བདེ་སྡུག་ལེགས་ཉེས་བྱ་བ་སྤངས་བླངས་ཤེས་པ་དང༌། འཇིག་རྟེན་གྱི་ལྷ་ཀླུ་མཐུ་བོ་ཆེ་རྣམས་ལ་ངོ་དགའ་མཆོད་བསྟོད་བྱེད་ཚུལ་གྱི་ཆོ་ག་བསང་མཆོད་གཏོང་བ་དང༌། ལབ་ཙེ་དང༌། ཅིས་ཏི། དཔའ་མཁར་སོགས་ཡུལ་ས་གཞི་གནས་ཀྱི་བདག་པོ་ལ་གནས་གཞི་ཕོ་བྲང་བརྩིགས། སྒྲ་བླ་ཀླུང་རྟ། གཡང་འབོད་ནོར་སྒྲུབ། དགྲ་སྒྲུབ་སྲི་མནན་འགོང་བཀར་སོགས་ཀྱིས་དཔལ་འབྱོར་སྤེལ་བའི་ཆ་རྐྱེན་སྒྲུབ་ཚུལ་དང་འགལ་སྐྱེན་སེལ་བའི་ཐབས་ཤེས་པ། གླུད་དང་གཏོ་མདོས་དང་གཙང་སེལ་སོགས་ཀྱིས་མིའི་ཚེ་སྲོག་ལུས་དང་ལོངས་སྤྱོད་ལ་འགལ་རྐྱེན་བར་ཆོད་སེལ་ཞིང་སྨེ་མནོལ་རྩོག་གྲིབ་བསལ་ཞིང་ལྷ་མིའི་བར་གྱི་ཉམས་ཆགས་སྐོང་བ།སྲིད་གཤེན་འདུལ་སྦྱོང་གིས། ཚེ་འདིར་གནོད་པའི་སྲོག་གཅོད་པའི་གཤེད་མ་དེས། ཚེ་འདས་ན་ཡང་བླ་བཟུང་ནས་ཐར་ལམ་ལ་གནོད་པ་བྱེད་ཅིང་བར་ཆོད་གཏོང་བ་ལ། གཤེད་མ་འདུལ་སྦྱོང་གལ་ཆེ་བས།ཐོག་མར་ཞི་དྲག་ཐབས་ཀྱིས་གཤེད་མ་འདུལ། དེ་ནས་ཚེ་འདས་དོན་བྱེད་ཀྱི་དུས་ཚིགས་བདུན་ཕྱེ་ནས་རྣམ་ཤེས་བདེ་གནས་སུ་གཏོང་བ་སོགས་ཀྱི་ཚིག་གསུངས།(འདི་ཕྱིས་སུ་ཐེག་པ་གོང་མའི་ཆ་ལག་ཏུ་ཡར་བླངས་ནས་ཚེ་འདས་གནས་འདྲེན་གྱི་ཆོ་ག་སྟེ་འདྲེན་སྟོན་རྣམས་ཀྱིས་ལག་ལེན་བྱེད་བཞིན་པ་འདི་ཡིན་ནོ)དེ་ལྟར་རྒྱུའི་ཐེག་པ་ཕྱྭ་སྣང་འཕྲུལ་སྲིད་བཞི་བོ་འདི་འཁོར་ལོ་བར་བ་དང་མཐའ་མིའི་ནང་དུ་གསུངས་མ་དགོས་པས་ཁྱད་པར་ཆེ་ལ། ཐུབ་པ་བཅོམ་ལྡན་འདས་ཀྱིས་ཆོས་འཁོར་གསུམ་གྱི་ནང་དུ་དེ་དག་མ་གསུངས་པས། དཔྲ་སྟོན་པཎྚི་ཏ་སོགས་མཁས་པ་རྣམས་ཀྱིས་སྟོན་པ་གཤེན་རབ་ཀྱིས་ཐོག་མར་རྒྱུ་བོན་གསུངས། ཐུབ་པས་ཐོག་མར་ཉན་ཐོས་ཀྱི་ཆོས་གསུངས་ཞེས་པ་ལྟར་རོ། །དེ་ཡང་ཐེག་པ་འོག་མ་ཕྱྭ་གཤེན།སྣང་གཤེན། འཕྲུལ་གཤེན།སྲིད་གཤེན་འདི་དུས་ནམ་ཞིག་ཡུལ་གང་དང་གང་དུ་དར་ཞེ་ན། སྟོན་པ་གཤེན་རབ་དགུང་ལོ་བཅུ་གཉིས་བར་གྱི་མཛད་པ་དེ་ལ་ལོ་མཛོད་བཅུ་གཉིས་ཟེར་བའི་དང་པོ་ཞང་ཞུང་ཡུལ་དུ་དར།དེ་ནས་སྟོན་པ་དགུང་ལོ་ཉི་ཤུའི་ནང་བོད་ཀྱི་རྐོང་པོ་བོན་རི་ལ་བྱོན་ནས་བོད་ལ་དར་སྤེལ་མཛད་པས། བོད་ཀྱི་ཤེས་བྱ་ཡོན་ཏན་ཅན་སྐོར་བཅུ་གཉིས་བྱུང་ནས། འབྲས་བུའི་ཐེག་པའི་གདུལ་བྱར་འགྱུར་རུང་གི་རྨང་གཞི་ལེགས་པར་བྱུང་བ་ཡིན་ནོ། །དེ་ནས་གདུལ་བྱ་རྣམས་སྟོན་པའི་གསུང་མི་བསླུ་བ་ཡིན་པར་ཡིད་ཆེས་སྐྱེས། ཐུན་མོང་རིག་གནས་ཀྱིས་བློ་སྒོ་ཕྱེས་ཏེ་བློ་ཁ་ཇེ་མཐོར་སོང་བ་མང་པའི་སྐབས། ཕྱི་མའི་དོན་གཙོ་བོ་མཛད་ནས་འབྲས་བུའི་ཐེག་པ་འོག་མ་དགེ་བསྙེན་ཐེག་པའི་ནང་དུ་ལས་འབྲས་རྩལ་དུ་བཏོན་ནས་གསུངས་པས། འཁོར་བ་ངན་སོང་གི་སྡུག་བསྔལ་ལ་འཇིགས་ཤིང་སྐྲག་ཤེས་པའི་གདུལ་བྱ་མང་དུ་བྱུང་བ་དང༌། དེ་ནས་ཀྱང་བློ་ཁ་ཇེ་མཐོར་སོང་བ་དབང་པོ་འབྲིང་གི་རིགས་རྣམས་འཁོར་བ་མཐའ་དག་གི་སྡུག་བསྔལ་ལ་འཇིགས་ཤིང་སྲིད་པའི་ཕུན་ཚོགས་རྩྭ་ལྟར་འདོར་བའི་གཤེན་རབ་རྣམ་རྩོད་པ་དང་རང་རྟོགས་གཤེན་རབ་པའི་གང་ཟག་མང་དུ་བྱོན། ཁྱད་པར་རང་དོན་ཡིད་བྱེད་ལ་དམན་པར་འཛིན་པ་དང་གཞན་དོན་ཁོ་ན་གཙོ་བོར་བྱེད་མཁན་ཀྱང་མང་བས་ཐེག་པ་གསུམ་གྱི་རིགས་ཅན་གྱི་གདུལ་བྱ་མཐའ་དག་ལ་དགོངས་ནས་ཐེག་པ་ལྔ་བ་དགེ་བསྙེན་ཐེག་པ་དང༌། དྲུག་པ་དྲང་སྲོང་ཐེག་པ། བདུན་པ་ཨ་དཀར་ཀྱི་ཐེག་པ་རྣམས་གསུངས་པ་ལ། བཅོམ་ལྡན་འདས་ཀྱི་ཐེག་པ་གསུམ་མཐུན་ཤས་ཆེའོ། །དེ་ནས་ཐེག་པ་བརྒྱད་པ་ཡེ་གཤེན་སྔགས་ཀྱི་ཐེག་པ་དང༌། དགུ་བ་བླ་མེད་ཀྱི་ཐེག་པ་ནི། བན་དེ་ཆོས་ལུགས་ཀྱི་སྔགས་བརྗོད་དང་མཐུན་ཤས་ཆེ་ན་ཡང༌། བཅོམ་ལྡན་འདས་ཉིད་ཀྱི་ཞལ་ནས་གསུངས་པ་ཡིན་མིན་ལ་རྒྱ་བོད་དུ་སྔོན་ཀྱི་མཁས་པ་རྣམས་རྩོད་པ་མཛད་མྱོང་བ།མཁས་པ་བུ་སྟོན་དང་སོག་ཟློག་པ་སོགས་ཀྱི་གསུངས་ལས་མཐོང་ན་ཡང་ཁ་ཚོན་གཅོད་མི་ནུས། དཔེར་ན། བཅོམ་ལྡན་འདས་མྱ་ངན་ལས་འདས་ནས་མི་ལོ་བརྒྱ་ཕྲག་དུ་མའི་རྗེས་ནས་ཀླུ་སྒྲུབ་ཀྱིས་ཡུམ་ཀླུ་ཡུལ་ནས་སྤྱན་དྲངས་ཏེ་ཐེག་པ་ཆེན་པོའི་སྲོལ་ཕྱེས་པ་ན། སྐྱེ་བ་ལྔ་བརྒྱར་པཎྚི་ཏའི་སྐྱེ་བ་བཞེས་ཟེར་བའི་སློབ་དཔོན་དབྱིག་གཉེན་གྱིས་ཐེག་ཆེན་ཐུབ་པའི་བཀའ་མིན་ཞེས་བསྐུར་བ་བཏབས་ཚུལ་ནི་ཡོངས་སུ་གྲགས་ལ། ཤམ་བྷ་ལ་དང་དུས་འཁོར་ལ་ཡང་རྩོད་པ་ཡོད་ཚུལ་བུ་སྟོན་ཀྱང་གསུངས་པས་དཔྱད་མི་ནུས་པ་ཤིན་ཏུ་མང་ངོ༌། (འདིའི་ཐད་དོགས་དཔྱད་གཞན་དུ་བྲིས་པ་ལས་འདིར་མང་དུ་དོགས)སྟོན་པ་གཤེན་རབ་ཀྱི་འཁོར་ལོ་བར་བ་བོན་སྒོ་བཞི་མཛོད་ལྔ་ནི། དཔོན་གསས་མན་ངག་ལུང་ལ་བརྟེན་ནས་ལྟ་སྒོམ་གནད་དུ་ཕབས་ནས་ནོར་འཁྲུལ་མེད་པར་རྟོགས་པ་དང༌། ཆབ་ནག་སྲིད་པ་རྒྱུད་ཀྱིས་འགྲོ་དོན་ཕན་བདེ་གནས་སྐབས་དངོས་སུ་མཛད་པ་དང༌། ཆབ་དཀར་དྲག་པོ་སྔགས་ཀྱིས་མཐར་ཐུག་དོན་ལ་བསྙེན་སྒྲུབ་ལས་གསུམ་མཐར་ཕྱིན་བྱེད་ཚུལ་དང༌། འཕན་ཡུལ་རྒྱས་པ་འབུམ་གྱིས་འཁོར་འདས་བོན་ཐམས་ཅད་རང་བཞིན་གཏན་ལ་ཕབས་ནས་ངེས་པར་བྱས་པའི་དོན་སྒོམ་ཚུལ་དང༌། དེ་དག་སྤྱི་ལ་རྒྱུགས་པའི་མཛོད་ཀྱི་བོན་སྒོ་རྣམས་གསུངས་པ། བརྗོད་བྱ་མཐའ་དག་གི་དོན་གྱི་གནས་ལུགས་རྗོད་བྱེད་བཀའ་སྡེ་སྣོད་དུ་མས་གཏན་ལ་ཕབས་པར་མ་ཟད།ཉམས་སུ་ལེན་པ་ལ་ཆོག་འདོན་པ་དང༌། མཆོད་བསྟོད་དང་སྒོམ་སྒྲུབ་སོགས་གསུངས་པ་ཇི་ལྟ་བ་བཞིན་འཁོར་རྣམས་ཀྱིས་ངེས་པར་རྟོགས་ནས་འཛམ་བུའི་གླིང་དུ་སངས་རྒྱས་ཀྱི་བསྟན་པ་དངོས་གང་ཟག་གི་རྒྱུད་ལ་དར་སྤེལ་མཛད་དོ། །དུས་ནི་སྟོན་པ་དགུང་ལོ་བཅུ་དྲུག་ནས་སུམ་ཅུའི་བར་རོ། འཁོར་ལོ་གསུམ་པ་ཕྱི་ནང་གསུམ་ནི། སོ་བྱང་སྔགས་གསུམ་སྟེ། མདོ་སྔགས་སེམས་གསུམ་གཏན་ལ་ཕབས་པར་མ་ཟད། སྟོན་པ་ཉིད་རབ་ཏུ་བྱུང་བའི་ཚུལ་མཛད། དེ་ནས་འཁོར་རྣམས་ལ་སོ་ཐར་གྱི་སྡོམ་པ་གནང་ནས་འདུལ་བ་ཕོ་གླིང་དང་མོ་གླིང་སོ་སོར་ཕྱེ་སྟེ། གནས་གཞི་བསྐྲུན་པར་མཛད་པ་ནི། ཞང་བོད་དུ་དགོན་སྡེ་དར་བའི་ཐོག་མ་ཡིན་ལ། འདུལ་བ་རྒྱུད་དྲུག་གསུངས་ནས་བཅས་ཁྲིམས་ཐམས་ཅད་མཛད། དཀའ་བ་སྤྱད་ནས་ཉམས་སུ་ལེན་ཚུལ་སོགས་ཞིབ་པར་བསྟན། དེ་ནས་རི་བོ་མ་ལ་ཡའི་དབེན་པར་བཞུགས་ནས་ཐེག་པ་ཆེན་པོའི་རིགས་སད་པ་རྣམས་ལ་བྱང་ཆུབ་སེམས་དཔའི་སྡོམ་པ་གནང༌། གཞི་ལམ་འབྲས་གསུམ་གྱི་བོན་རྒྱས་པར་གསུངས། དེ་ནས་ཐེག་ཆེན་དབང་རྣོན་རྣམས་ལ་གསང་བ་སྔགས་ཀྱི་རྩ་བ་ཡན་ལག་གི་རྒྱུད་རྣམས་དང༌། རྩ་རླུང་ཐིག་ལེ་གེགས་སེལ་གྱི་རྒྱུད་རྣམས་གསུངས། དེ་ལས་ཀྱང་རིན་པོ་ཆེ་ལྟ་བུའི་སྐལ་ལྡན་གྱི་གདུལ་བྱ་མཆོག་ཏུ་གྱུར་བ་རྣམས་ལ་ཚེ་གཅིག་ལུས་གཅིག་ལ་མངོན་པར་རྫོགས་པར་སངས་རྒྱས་ཐོབ་པའི་གདམས་པ་ཁྱད་པར་ཅན་བླ་མེད་རྫོགས་པ་ཆེན་པོའི་བོན་སྡེ་ཡང་མང་དུ་ཡོད་པ་ནི་སྟོན་པ་གཤེན་རབ་ཀྱི་བསྟན་པ་ཁོ་ན་ཡིན་ཏེ། ཡང་བརྒྱུད་ཚུལ་ནི། དགོངས་བརྒྱུད་སྟོན་པ་དགུ(ལྷ་ཀླུ་མི་ཡི་སྟོན་པ་གསུམ་བརྩིས་མེད)ལས་བརྒྱུད་པ་ཡིན་ཏེ། ཀུན་ཏུ་བཟང་པོའི་དགོངས་པ་མཐར་ཐུག་པ་བརྗོད་བྱ་དོན་གྱི་སྙིང་པོ་རང་བཞིན་རྫོགས་པ་ཆེན་པོའི་བོན་སྡེ་ལ། སེམས་སྡེ་དང་ཀློང་སྡེ་དང༌། མན་ངག་གི་སྡེ་གསུམ་ཡོད་ལ། དེ་དག་གི་རྩ་བའི་རྒྱུད་ནི། བྱང་སེམས་གབ་པ་དགུ་སྐོར་དང༌། རྒྱུད་ཀྱི་རྒྱལ་བོ་གསེར་གྱི་རུས་སྦལ་དང༌། རྩ་བའི་རྒྱུད་དྲུག་དང༌། རྒྱུད་དམར་བྱང། བཀའ་བརྒྱུད་སྐོར་བཞི་སྟེ་ཕྱི་ལྟ་བ་སྤྱི་གཅོད། ནང་མན་ངག་དམར་ཁྲིད། གསང་བ་རིག་པ་གཅེར་མཐོང༌། ཡང་གསང་གནས་ལུགས་ཕུག་ཆོད་སྐོར་སོགས་བཞུགས། ཡན་ལག་གི་རྒྱུད་ལ་ཡང་རྒྱུད་ལུང་མན་ངག་དང་བཅས་པ་མང་དུ་ཡོད་དེ། སེམས་ལུང་སྒྲོན་མ་དགུ་སྐོར། རྒྱུད་བུ་ཆུང་བཅུ་གཉིས། ལུང་དོན་དགུ་སྐོར། ལུང་དྲུག་གི་རྩོལ་བྲལ་ཉག་གཅིགཀུན་བྲལ་ཉག་གཅིགམན་ངག་ཀུན་འདུས། ལ་བཟླ་རྫོགས་ཆེན། སུན་འབྱིན་རྫོགས་ཆེན། རང་བྱུང་ཉག་གཅིག་ལུང་གི་ཡང་ཞུན་བཅས་དང༌། རྫོགས་ཆེན་སྡེ་བཅུ།འགྲེལ་ཆུང་དང་ཐུགས་ཀྱི་བརྣག་པ་སྐོར་གསུམ། སེང་གེ་སྒྲ་བསྒྲགས། འཁོར་བ་དོང་སྤྲུགས། ཉམས་བརྒྱུད་རྒྱས་འབྲིང་བསྡུས་གསུམ་སོགས་སེམས་ཀློང་མན་ངག་གི་སྡེ་མཐའ་དག་ལ་སྔོན་བྱོན་མཁས་པ་རྣམས་ཀྱིས་སྡོམ་ཚིག་ཏུ་བམ་པོ་ཉི་ཁྲི་སུམ་སྟོང་ལེའུ་སུམ་ཁྲི་བདུན་སྟོང་ཡོད་པར་གྲགས། དེ་ལྟར་ཐེག་པ་རིམ་དགུའི་འོག་མ་ཕྱྭ་སྣང་འཕྲུལ་སྲིད་བཞི་དང༌། ཐེག་དགུའི་རྩེ་མོ་བླ་མེད་རྫོགས་པ་ཆེན་པོ་རྣམས་ཐུབ་པས་རྒྱ་གར་དུ་མ་གསུངས་ན་ཐུབ་བསྟན་པའི་སྔགས་རྙིང་མ་བ་ལ་ཡར་བཅོས་མར་གཏོའི་སྐོར་རྒྱུ་བོན་དང་འདྲ་བ་ཡོད་པ་དང༌། རྫོགས་ཆེན་སེམས་ཀློང་མན་ངག་གི་སྐོར་ཡོད་པ་དེ་ཅི་ཡིན་ཞེ་ན་ཐུབ་པས་ཞལ་ནས་མ་གསུངས་ཀྱང་ཐུབ་པའི་དགོངས་པ་མིན་ཅེས་བཤད་མི་ནུས་ཏེ། སངས་རྒྱས་རྣམས་ཐུགས་རོ་གཅིག་ཡིན་པ་དང༌། རྒྱལ་བ་རྡོ་རྗེ་འཆང་དང་ཐུབ་པའི་དབང་པོ་གཉིས་ལོངས་སྐུ་དང་སྤྲུལ་སྐུའི་སྣང་ཚུལ་ཙམ་ལས་ངོ་བོ་གཅིག་ཡིན་པ་བདག་ཅག་གི་བླ་མ་རྣམས་གསུངས། ཡང་ཁྱད་པར་སློབ་དཔོན་པདྨའི་འཕྲིན་ལས་ལ་བརྟེན་ནས་བླ་ཆེན་པོ་དྲན་པ་ནམ་མཁའ་ཉིད་ནན་བན་གྱི་མིང་བཏགས་ནས་རྗེ་འབངས་ཉེར་ལྔའི་གྲས་སུ་བཞུགས།གཙུག་ལག་སྒོ་བཞི་མ་ཉམས་ན་བོན་བསྟན་མི་ནུབ་པར་དགོངས་ནས་རྒྱུ་བོན་ཁྱབ་བདལ་དུ་སྤེལ། ལས་ལྡན་རྣམས་ལ་སྔགས་རྗེས་གསུངས།ཁྱད་པར་གྱེར་སྤུངས་དྲན་པ་ཉིད་ཀྱི་སྲས་བླ་མ་ཚེ་དབང་རིག་འཛིན་དང་སློབ་དཔོན་པདྨ་འབྱུང་གནས་དང༌། ལོ་ཆེན་བེ་རོ་ཙ་ན་རྣམས་ལ་རྫོགས་ཆེན་གསེར་གདམས་དང༌། རྫོགས་ཆེན་གསེར་ཞུན་དང༌། རྫོགས་ཆེན་གསེར་ཐུར། རྫོགས་ཆེན་རིག་པ་གཅེར་མཐོང་རྣམས་གསུངས། ཡང་སློབ་དཔོན་དྲན་པ་ནམ་མཁའ་རྒྱ་གར་དུ་བྱོན་ནས་འཇམ་དཔལ་བཤེས་གཉེན་གྱི་ཟློས་གར་བསྒྱུར་ཏེ་རྒྱ་གར་བི་མ་མི་དྲ་དང་རྒྱ་ནག་ཤྲི་སིངྷ་རྣམས་ལ་རྫོགས་ཆེན་གསུངས། ཡང་བླ་ཆེན་དྲན་པ་དང་སློབ་དཔོན་པདྨ་ཡབ་སྲས་ཀྱིས་རྒྱལ་བོ་ཁྲི་སྲོང་དང་མཁའ་འགྲོ་མཚོ་རྒྱལ་གཉིས་ལ་གསུངས་པར་གྲགས། དེའི་བཀའ་དྲིན་གྱིས་ཕྱིས་སུ་རྫོགས་ཆེན་རྙིང་ཐིག་གི་བསྟན་པ་དར་ཁྱབ་ཆེན་པོ་བྱུང་བ་ཡིན་ལ། དེ་དག་བསྟན་པ་སྔ་དར་གྱི་སྐབས་ཡིན། ཕྱི་དར་སྐབས་སུ་ཡང་བོན་གྱི་མཁས་པ་ཆེན་པོ་མཁས་གྲུབ་ཁྱུང་པོ་རྣལ་འབྱོར་དང་བླ་མ་གཤེན་རྒྱལ་ལྷ་རྩེ(དེབ་སྔོན་དུ་བོན་པོ་ཀེ་ཙེ་བ་ཞེས་བཤད་ཡོད)དང༌། གྲུབ་ཐོབ་གཤེན་སྒོམ་ཞིག་པོ་སོགས་རྙིང་མ་བ་འགའ་རེས་བསྟེན་ཚུལ་ཡོད་ལ་འགོས་ལོའི་དེབ་སྔོན་སོགས་སུའང(ནི་གུ་མའི་སྐབས་དང་ཟུར་གྱི་གདུང་རབས་སྐབས་སུ)གསལ། དེ་ཕྱིར་བོན་པོ་དང་རྙིང་མའི་ལྟ་སྒོམ་སྤྱོད་འབྲས་ཤིན་ཏུ་མཐུན་པ་རེད་ཅེས་གཟུ་བོར་གནས་པའི་མཁས་པ་འགའ་རེས་གསུངས། དེ་ལྟར་བཀའ་འཁོར་རིམ་པ་གསུམ་གྱི་དགོངས་པ་གཅིག་ཏུ་འདུ་ཚུལ་ཡང་ཡོད་དེ། ཡུལ་ལྷོ་བྱང་དབུས་གསུམ་གྱི་གཏེར་ཁ་སོ་སོའི་ལུགས་ཀྱི་ཐེག་པ་རིམ་དགུའི་མིང་གི་ཐ་སྙད་མི་འདྲ་བ་དགུ་རེ་ཡོད་ཀྱང༌། དེ་ཀུན་འཁོར་ལོ་བར་བ་དང༌། མཐའ་མའི་དགོངས་པ་གཅིག་ཏུ་འདུ་ཚུལ་ནི། ལྷོ་བའི་ལུགས་ཀྱི་རྒྱུའི་ཐེག་པ་བཞི་ལ། ཆབ་ནག་ལས་གྱེས་པའི་ཕྱྭ་སྣང་འཕྲུལ་སྲིད་བཞི། དབུས་ལུགས་ལྷ་མི་གཞན་བརྟེན་གྱི་ཐེག་པར་འདུ་བ་དང༌། ཆབ་དཀར་ལས་གྱེས་པའི་ཕྱྭ་སྣང་འཕྲུལ་སྲིད་བཞི་དབུས་ལུགས་རྣམས་ཀུན་ལྡན་གྱི་ཐེག་པ་དང་དངོས་བསྐྱེད་ཐུགས་རྗེ་རོལ་བའི་ཐེག་པ་ཅི་རིགས་སུ་འདུ་ཞེས་སྒ་སྟོན་སྨྲ་བའི་སེང་གེས་བཞེད་ལུགས་ཤར་རྫ་བས་ལུང་རིགས་མཛོད་དུ་དྲངས་པ་དེའི་དོན་ནི། ཁོ་བོས་དཔྱད་ན་འདི་ལྟར་ཐེག་ཆེན་སྐྱབས་འགྲོ་དང་སེམས་བསྐྱེད་ཀྱིས་མ་ཟིན་པར་སྐྱེས་བུ་ཆུང་ངུའི་ཀུན་སློང་ལྟ་བུས། ཆབ་སྲིད་པ་རྒྱུད་ཀྱི་བོན་སྒོའི་གཞུང་གི་ཡན་ལག་ཏུ་ཕྱྭ་སྣང་འཕྲུལ་སྲིད་བཞི་ཉམས་ལེན་ནམ་ལག་ལེན་བྱེད་པ་ནི་ལྷ་མི་གཞན་བརྟེན་གྱི་ཐེག་པར་འདུ་བ་དང༌། ཐེག་ཆེན་པས་ཆབ་དཀར་དྲག་པོ་སྔགས་ཀྱི་བོན་སྒོའི་ཡན་ལག་ཏུ་ཕྱྭ་སྣང་འཕྲུལ་སྲིད་བཞིར་སྤྱད་ན་རྣམ་པ་ཀུན་ལྡན་དང་དངོས་བསྐྱེད་པའི་ཐེག་པར་འདུ་ཞེས་གསུངས་པ་ཡིན་ནམ་སྙམ། དེས་ན་མདོ་ལུགས་དབུ་སེམས་གཉིས་གང་རུང་གི་ཕྱྭ་སྣང་འཕྲུལ་སྲིད་བཞི་ལག་ལེན་བྱས་ན་རྒྱལ་སྲས་བྱང་ཆུབ་སེམས་དཔའི་སྤྱོད་པར་འགྱུར་བ་དང༌། གསང་སྔགས་རིག་པ་འཛིན་པའི་རྣལ་འབྱོར་བས་ལག་ལེན་བྱས་ན་སྔགས་ཀྱི་སྤྱོད་པ་རླབས་ཆེན་དུ་འགྱུར་བ་ལྟ་བུའོ།།